Daniël 7 ABA - Een nag het Daniël gedroom. Dit was in - Bible Search
Die vier groot diere
1Een nag het Daniël gedroom. Dit was in die eerste jaar nadat Belsassar koning van Babel geword het. Daniël het gedroom hy sien iets en hy het alles geskryf wat hy gesien het. 2Daniël het geskryf:
“Ek het gedroom en ek het iets gesien. Die wind het van al die kante gewaai. Dit het die branders van die groot see baie wild gemaak. 3Vier groot diere het uit die see gekom. Elke dier het anders gelyk as die ander diere. 4Die eerste dier het gelyk soos ’n leeu, maar hy het vlerke gehad soos ’n arend se vlerke. Ek het na hom gekyk en ek het gesien iemand trek sy vlerke uit en laat hom op twee bene staan soos ’n mens. Hy kon toe ook dink soos ’n mens.
5“Die tweede dier het gelyk soos ’n beer wat op sy agterpote staan. Daar was drie ribbe in sy bek. Iemand het vir die beer gesê: ‘Jy moet staan, jy moet baie vleis vreet.’
6“Ek het weer gekyk en ek het nog ’n dier gesien. Hy het gelyk soos ’n luiperd, maar daar was vier vlerke op sy rug. Die dier het vier koppe gehad en hy was sterk.
7“Ek het gesien daar kom ’n vierde dier. Dit was ’n dier wat mense baie bang gemaak het. Die dier was baie sterk. Hy het lang tande van yster gehad en hy het alles gevreet en stukkend gebyt. Hy het met sy pote getrap op die stukke wat oorgebly het. Hy was nie soos die ander drie diere nie. Hy het tien horings gehad. 8Ek het gewonder wat die horings beteken, en toe kom daar nog ’n horing tussen die ander horings uit. Dit was ’n klein horinkie. Iemand het drie van die ander horings uitgetrek, toe was daar plek vir hierdie klein horinkie. Daar was oë aan hierdie klein horinkie. Dit was oë soos ’n mens se oë, en die horinkie het ook ’n mond gehad. Die mond het baie hoogmoedig gepraat.
9“Ek het gesien die *engele
het *trone neergesit,
en die God wat altyd lewe,
het op sy troon gaan sit.
Sy klere was so wit soos sneeu
en sy hare was soos skoon wol.
Hy het op vuurvlamme gesit,
sy troon het wiele gehad wat brand.
10Uit die troon het ’n rivier
van vuur gevloei.
Daar het duisende engele gestaan,
hulle moes doen wat God wil hê.
God, die *Regter, het begin
om die mense te *oordeel.
Die engele het die *boeke oopgemaak,
die boeke waarin hulle geskryf het
wat elke mens gedoen het.
11“Ek het gesien wat gebeur omdat die horing hoogmoedig gepraat het. Ek het gesien hulle maak die dier dood en hulle verbrand hom. Daar het niks van hom oorgebly nie. 12Die drie ander diere kon nie aanhou doen wat hulle wil nie, maar hulle kon nog ’n kort tydjie lewe.
13“Ek het in die nag gedroom
en gesien daar kom iemand.
Hy was soos ’n mens,
en hy het op die wolke gekom.
Hy het gekom tot by die God
wat altyd lewe.
Die engele het hom na God gebring.
14God het hom ’n koning gemaak
wat sterk en belangrik is.
Al die mense sal hom dien
in al die lande en in al die tale.
Hy sal sterk bly
en hy sal altyd koning wees.
15“Ek, Daniël, het groot geskrik, ek was geskok oor die dinge wat ek gesien het toe ek gedroom het. 16Ek het gegaan na een van die engele wat daar gestaan het, en ek het vir hom gevra wat al hierdie dinge beteken. Hy het vir my gesê wat dit beteken. 17Hy het gesê: ‘Hierdie vier groot diere is vier konings wat op die aarde sal regeer. 18Maar die *gewyde mense van die *Hoogste God sal konings word wat altyd sal regeer, ja, ewig en altyd.’
19“Ek, Daniël, wou meer weet oor die vierde dier. Hierdie dier was nie soos die ander diere nie. Hy was ’n dier wat al die mense bang gemaak het. Hy het tande van yster en pote van *brons gehad, en hy het alles gevreet en stukkend gebyt. Hy het met sy pote getrap op die stukke wat oorgebly het. 20Daar was tien horings op sy kop. Drie van die horings het uitgeval en ’n nuwe horing het uitgekom. Daardie horing het oë gehad en ’n mond wat hoogmoedig praat, en dit het gelyk of hy groter is as die ander horings. 21Ek het gesien daardie horing maak oorlog teen die gewyde mense en hy oorwin hulle. 22Toe het God gekom, die God wat altyd lewe. Hy het gesê die gewyde mense van die Hoogste God is die mense wat reg gelewe het. Dit is nou die regte tyd, en die gewyde mense moet nou konings wees.
23“Die engel het gesê: ‘Die vierde dier beteken daar sal konings wees wat die hele aarde sal *verwoes en stukkend trap. Hulle sal nie soos die ander konings wees nie. 24Die tien horings beteken daar sal tien konings wees, en ná hulle sal daar nog ’n koning wees. Hy sal nie soos die ander konings wees nie, en hy sal drie konings oorwin. 25Daardie koning sal hoogmoedig praat teen die Hoogste God en hy sal die gewyde mense van die Hoogste God verdruk. Hy sal probeer om die wette te verander, en ook die tye wanneer hulle moet *feesvier. Hy sal dit drie en ’n halwe jaar lank kan doen. 26Daarna sal God, die Regter, begin om die mense te oordeel. Daardie koning sal nooit weer kan doen wat hy wil nie. 27Dan sal die gewyde mense van die Hoogste God die konings wees, die sterk en groot konings van die hele aarde. Die Hoogste God sal altyd Koning wees. Al die ander konings sal Hom dien en doen wat Hy sê.’
28“Dit is wat ek, Daniël, gedroom en gesien het. Ek het groot geskrik en my gesig het bleek geword. Maar ek het vir niemand iets gesê nie.”